
Styrings- og beslutningsregler (Forretningsorden)

I styresak S 28-05 fastsatte Universitetsstyret instrukser for ledere og styringsorganer ved fakultetene og instituttene samt for universitetsdirektøren.

I forbindelse med dette arbeidet har universitetsdirektøren også utarbeidet forslag til en skriftlig instruks for selve saksbehandlingen i kollegiale organer ved Universitetet i Tromsø (UiTø). Med kollegiale organer menes alle styringsorgan under universitetsstyret som har fått delegert beslutningsmyndighet, samt universitetstyret selv.
Bakgrunnen for utarbeidelse av styrings- og beslutningsregler (forretningsorden) er å sikre god kvalitet i forbindelse med saksbehandlingen i kollegiale organer. Universitetsdirektørens forslag til forretningsorden bygger på alminnelige møte- og saksbehandlingsregler, samt på Universitetslovens regler for universitetsstyret (§ 9-5 til § 9-7): 

§ 9-5. Plikt til å ta imot og utføre tillitsverv 

(1) En ansatt som blir valgt til styret eller andre tillitsverv ved institusjonen, har plikt til å ta imot vervet. Den som har gjort tjeneste i et tillitsverv, har rett til fritak fra gjenvalg til dette i like lang tid som vedkommende har fungert i vervet. Varamedlem som har møtt som medlem minst halve valgperioden, kan kreve seg fritatt for valg som medlem i neste periode. 

(2) Innehaver av tillitsverv skal fratre når valgbarheten opphører. 

§ 9-6. Styremøter 

(1) Styret skal behandle saker i møte, med mindre styrets leder finner at saken kan forelegges skriftlig eller behandles på annen betryggende måte. 

(2) Styrets leder sørger for at styret holder møter så ofte som det trengs. Medlem av styret og rektor eller administrerende direktør kan kreve at styret sammenkalles. Innkalling til møte skal skje med rimelig varsel. 

(3) Medlem av styret har plikt til å møte hvis ikke vedkommende har gyldig forfall. 

(4) Medlem av styret har plikt til å delta i forhandlingene og avgi stemme. Det kan ikke stemmes blankt annet enn ved valg. 

(5) Om ikke styret for enkelte tilfeller bestemmer noe annet, har ansatt rektor eller administrerende direktør rett og plikt til å være til stede og til å uttale seg på styremøtene. 

(6) Styrets møter skal holdes for åpne dører. Styret kan vedta at møtene skal holdes for lukkede dører, eller at bestemte saker skal behandles for lukkede dører. Behandling av sak etter andre punktum skjer for lukkede dører. 

(7) Styremøtene ledes av styrelederen, eller i dennes fravær av den styret utpeker som møteleder. 

(8) Det skal føres møtebok for styret. 

§ 9-7. Vedtaksførhet og flertallskrav 

(1) Styret er vedtaksført når mer enn halvparten av medlemmene er til stede og avgir stemme. 

(2) Vedtak treffes med alminnelig flertall av de avgitte stemmer hvis ikke annet er fastsatt i denne lov. Ved stemmelikhet i andre saker enn valg er møteleders stemme avgjørende. Ved stemmelikhet ved valg avgjøres dette ved loddtrekning. 

(3) Avstemning i andre saker enn valg og ansettelse skjer ved stemmetegn. Avstemning ved valg og ansettelse skal skje skriftlig hvis ett av de møtende medlemmer krever dette. 

Fakultetenes høringssvar og universitetsdirektørens merknader til disse.

Universitetsdirektøren har hatt forretningsordenen på intern høring til fakultetene og enhetene under styret. Det er kommet høringssvar fra: 

- Senter for miljø- og utviklingsstudier (SEMUT) 

- Universitetsbiblioteket (UB) 

- Det juridiske fakultet (Jur.Fak.)

- Norges fiskerihøgskole (NFH) 

- Det matematisk- naturvitenskapelige fakultet (Mat.Nat.) 

- Det humanistiske fakultet (Hum.Fak.)

- Det samfunnsvitenskapelige fakultet) (SV-fak.) 

Jur.Fak og SEMUT mener det ikke bør være noe krav om at det må foreligge "innstilling til vedtak". Begrunnelsen er at den faglige diskusjonen/meningsutvekslingen vil være et betydelig bidrag til et evt. vedtak, og at det derfor i enkelte saker  kan værehensiktsmessig ikke å lage noen innstilling på forhånd. Universitetsdirektøren vil fremheve at hovedregelen må være at administrasjonen skal utarbeide innstilling, men er enig i at det bør åpnes for unntak.

UB mener at for enheter med ekstern styreleder bør styrets sekretær kunne innkalle til møter. 

Universitetsdirektøren har forståelse for UBs syn, men mener at en bør være forsiktig med å åpne for at sekretær selv bestemmer og foretar innkalling til styremøter. Styrets leder bør være den som har føringen med innkallingene og sakslisten. Imidlertid kan UBs ønsker kunne ivaretas ved at det åpnes for at sekretær innkaller i samråd med styrets leder. Sekretæren innkaller da på vegne av styrets leder. 

NFH kommer med flere forslag til tilføyelser. Det vises til vedlegg. Universitetsdirektøren slutter seg til forslaget om at sakslisten til styremøter bør inneholde en kort oversikt over hvilke saker som skal behandles. Dette er innarbeidet i vedlagte forslag. Ellers er det flere gode forslag fra NFH.  Forretningsordenen kan imidlertid bli for omfattende (for mye detaljer) hvis vi skal ta med alle de momenter som NFH påpeker i sitt høringssvar. Universitetsdirektøren har imidlertid åpnet for at det enkelte styre selv kan fastsette utfyllende styrings- og beslutningsregler.

Ellers er det en del mindre merknader i høringssvarene som er innarbeidet i universitetsdirektørens forslag. 

Universitetsdirektørens forslag

Universitetsdirektøren mener at høringssvarene gir støtte for at det vil være hensiktsmessig å ha skriftlig nedtegnede styrings- og beslutningsregler. Forretningsordenen vil bidra til klare rutiner for kollegiale organer ved UiTø., og god kvalitet over arbeidet.

Forslag til vedtak:

Vedlagte utkast til styrings- og beslutningsregler (forretningsorden) vedtas og trer i kraft straks.

Tromsø, 17.11.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør

